Mændene bag den midtjyske fodboldfusion var Johnny Rune, der var formand i Ikast FS, og Steen Hessel, formand i Herning Fremad. Uden dem var FC Midtjylland med al sandsynlighed aldrig blevet til noget, men det krævede dog hårdt arbejde at få samlet to de lokalrivaler:

Johnny Rune: - Det gik i vasken i første omgang. Det sidste halvår af 1998 holdt vi ellers møder hver måned i Herning for at finde ud af, om vi kunne lave denne overbygning. Men der var for meget, vi ikke kunne blive enige om.

© Scanpix Fakta om FC Midjylland 1999 - Herning Fremad og Ikast FS fusioner og bliver til FC Midtjylland.

2000 - Den nye fusionsklub rykker i sin første sæson op fra 1. division til Superligaen.

2004 - FC Midtjylland åbner Danmarks første fodboldakademi.

2014: Efter en faretruende konkurs bliver den engelske rigmand Matthew Benham hovedaktionær og redder klubbens økonomi.

2015 - FC Midtjylland vinder klubbens første danske mesterskab.

2018 - Klubben vinder sit andet Danmarksmesterskab.

2019 - For første gang i fem forsøg lykkedes det FCM at vinde pokalfinalen efter sejr over Brøndby.

Steen Hessel: - Det mislykkedes, fordi der var alt for mange mennesker involveret, som i bund og grund nok ikke ønskede, at der skulle være en fusion.

Johnny Rune: - I starten af 1999 var jeg så i Holstebro for at se en kamp mellem dem og Herning Fremad – det var jo elendig fodbold, vi så, selvom Herning vandt. Tilfældigvis sad Steen sammen med nogle fra Hernings bestyrelse og så kampen, så vi kom til at snakke. Vi blev enige om, at vi skulle have en nærmere snak.

Steen Hessel: - På vej hjem i bilen havde jeg en kammerat med, og jeg sagde til ham, at jeg ville ringe til Johnny i morgen, for nu skulle vi lave en klub. Den middelmådighed gad vi sgu ikke se på mere. Vi måtte kunne gøre det bedre, hvis vi slog kræfterne sammen. Allerede dagen efter ringede jeg til ham, og så kørte jeg ud til ham i Ikast.

Johnny Rune: - Det tog faktisk ikke ret mange sekunder at blive enige om, at nu skulle vi lave denne klub, for det andet var håbløst. Det første, vi gjorde, var at ringe rundt til de forskellige bestyrelsesmedlemmer og få dem til at bakke op. Så indkaldte vi til pressemøde dagen efter.

- Det sjove er, at da vi havde taget beslutningen, blev vi enige om, at vi ville løse alle problemerne senere, det havde vi slet ikke tid til der. For hvis man er tvunget til at løse et problem for ikke at blive totalt til grin, så gør man det som regel.

Steen Hessel: - Vi var nervøse for amatørafdelingerne, for der var nogle, som altid havde været imod at lave én klub, så vi indkaldte dem hurtigt til generalforsamling. Jeg havde et sæt nøgler med, og gjorde det klart, at hvis vi ikke fik lavet klubben denne gang, så fik amatørafdelingen nøglerne til den professionelle afdeling – så måtte de køre det videre. Heldigvis var der klart flertal.